Na temelju članka 121. st. 6. Zakona o odgoju i obrazovanju u osnovnoj i srednjoj školi („Narodne novine broj 87/08., 86/09., 92/10. i 105/10.), članka 19. st. 2. i članka 21. st. 1. Zakona o zaštiti od požara („Narodne novine“ broj: 92/10.) i Pravilnika o sadržaju općeg akta iz područja zaštite od požara („Narodne novine“ broj: 35/94.) Povjerenstvo koje privremeno zamjenjuje Školski odbor Srednje škole Koprivnica, na prijedlog ravnatelja, na sjednici održanoj dana 07.04.2011. godine donosi

**PRAVILNIK ZAŠTITE OD POŽARA**

**I. TEMELJNE ODREDBE**

**Članak 1**

**SREDNJA ŠKOLA KOPRIVNICA, Trg Slobode 7, Koprivnica** (u daljnjem tekstu ustanova) u svrhu zaštite života ljudi i imovine od požara, utvrđuje sustav zaštite od požara sukladno sa Zakonom, propisima donesenim na temelju Zakona i drugim aktima.

**Članak 2**

Ovim Pravilnikom utvrđuje se naročito:

1. Mjere zaštite od požara kojima se otklanja ili smanjuje opasnost od nastajanja požara;

2. Način upoznavanja radnika prilikom stupanja na rad ili rasporeda s jednog radnog mjesta na drugo o opasnostima od požara na tom radnom mjestu;

3. Radnike zadužene za održavanje u ispravnom stanju opreme i sredstava za gašenje požara;

4. Obveze ravnatelja i drugih radnika za provedbu mjera zaštite od požara i odgovornosti zbog nepridržavanja propisanih ili nadređenih mjera zaštite od požara;

5. Dužnosti radnika u slučaju nastanka požara

**Članak 3.**

Zaštita od požara i eksplozija ostvaruje se primjenom mjera, a koja mogu biti normativne, organizacione, tehničke i propagandne naravi, a obuhvaća norme ponašanja radnika i vanjskih izvođač radova za vrijeme zadržavanja u prostorima ustanove.

Vanjski izvođač radova dužan je upoznati ustanovu sa imenom odgovorne osobe za zaštitu od požara.

**Članak 4.**

Radi ostvarivanja efikasnije zaštite, ustanova je obavezna surađivati sa drugim ustanovama, državnim tijelima te drugim pravnim i fizičkim osobama.

Suradnja iz prethodnog stavka naročito se odnosi na suradnju sa Policijom, vatrogasnim postrojbama, inspekcijom zaštite od požara i drugim inspekcijama.

**II. MJERE ZAŠTITE OD POŽARA**

**Članka 5.**

Mjere zaštite od požara organizirano se i kontinuirano provode u svim sredinama, objektima i na svim poslovima na kojima postoji mogućnost izbijanja požara.

**Članak 6.**

Mjere zaštite od požara obuhvaćaju sprečavanje nastajanja i širenja požara i mjere otklanjanja i gašenja požara, te spašavanja ljudi i imovine ustanove.

**Članak 7.**

Da bi se opasnosti od pojave požara otklonile ili smanjile potrebno je unutar ustanove poduzeti slijedeće mjere:

1. Svi radnici moraju biti osposobljeni za provedbu preventivnih mjera zaštite od požara, gašenja požara i spašavanja ljudi i imovine ugroženih požarom u skladu sa važećim propisima.
2. Zabraniti pušenje na svim zatvorenim i otvorenim prostorima škole.
3. Postaviti upozorenja o zabrani pušenja.
4. Postaviti oznake gdje je zabranjena upotreba otvorenog plamena, alata i uređaja koji iskre, grijaćih tijela itd.
5. Električne instalacije je potrebno stalno držati u ispravnom stanju (izolaciju električnih vodova, prekidača, utičnica).
6. Popravke električnih postrojenja i uređaja može vršiti samo stručna osoba (električar).
7. Električna postrojenja se ne smiju opterećivati.
8. Skladištenje papira i drugog lako zapaljivog materijala nije dozvoljeno uz elektro ormariće, rasvjetna tijela i druge toplotne izvore.
9. Zabranjeno je skladištenje materijala ispred ulaza u objekt ili uz same objekte.
10. Gromobranske instalacije moraju se redovito pregledavati i održavati u ispravnom stanju.
11. Svjetleća tijela u radnim prostorijama treba tako postaviti i osigurati da ne mogu izazvati požar.

13.Strojeve i uređaje stalno održavati u ispravnom stanju.

1. Potrebno je stalno čišćenje strojeva i uređaja od naslaga prašine i ostale prljavštine.
2. Putovi za napuštanje radnog mjesta moraju biti uvijek slobodni.
3. Putovi i prolazi u dvorište ustanove moraju biti uvijek slobodni odnosno ne smiju biti zakrčeni.
4. Redovito servisirati i kontrolirati ispravnost hidrantske mreže, uređaja i opreme u skladu sa važećim propisima.
5. Pristup hidrantskim ormarićima mora biti uvijek slobodan.
6. Redovito servisirati i kontrolirati ispravnost i funkcionalnost kotlovnice u skladu sa važećim propisima.
7. Ručni vatrogasni aparati za gašenje požara moraju biti postavljeni na vidljivom mjestu i uvijek slobodan pristup njima.
8. Osoba koja primijeti požar odmah pristupa gašenju požara ručnim vatrogasnim aparatima i istovremeno obavještava prisutne o požaru.
9. Ako se požar ne može ugasiti sa raspoloživim sredstvima obavezno se mora pozvati vatrogasna postrojba.
10. Dojava požara obavlja se telefonom ili drugim najbržim načinom.
11. Kod nastanka požara obavezno pokušati isključiti električnu struju.
12. Veće požare gasiti vodom uz prethodno isključivanje struje u prostoru gdje se gasi požar.
13. Spriječiti pristup neovlaštenim osobama u objekte i dvorišta ustanove, zaključavanjem ulaznih vrata i postavljanjem ograde.
14. Redovito vršiti kontrolu primjene propisanih mjera iz zaštite od požara uz vođenje izvješća o stanju zaštite od požara.

**III. NAČIN UPOZNAVANJA RADNIKA PRILIKOM STUPANJA NA RAD**

**ILI RASPOREDA S JEDNOG RADNOG MJESTA NA DRUGO O OPASNOSTIMA OD POŽARA NA TOM RADNOM MJESTU**

**Članak 8.**

Svaki radnik mora biti upoznat s opasnostima od požara koje se javljaju na njegovom radnom mjestu te mjerama zaštite od požara, sredstvima i opremom za gašenje požara.

**Članak 9.**

Prilikom stupanja na rad, odnosno najkasnije do isteka pripravničkog staža svaki radnik mora biti osposobljen u skladu sa Pravilnikom o programu i načinu osposobljavanja pučanstva za provedbu preventivnih mjera zaštite od požara, gašenje požara i spašavanja ljudi i imovine ugroženih požarom (NN br. 61/94).

**Članak 10.**

Osposobljavanje radnika u smislu navedenog "Pravilnika" u članku 9. može vršiti samo pravna osoba ili školska ustanova koja je pribavila suglasnost Ministarstva unutarnjih poslova.

**Članak 11.**

O osposobljavanju radnika u smislu navedenog Pravilnika škola je dužna voditi propisanu evidenciju.

**IV. RADNICI ZADUŽENI ZA ODRŽAVANJE U ISPRAVNOM STANJU**

**OPREME ZA GAŠENJE POŽARA**

**Članak 12.**

U radnim prostorijama, prostorima i objektima mora se osigurati dovoljan broj aparata i opreme za gašenje požara.

**Članak 13.**

Razmještaj vatrogasnih aparata dat je u Upisniku rasporeda vatrogasnih aparata u prilogu.

**Članak 14.**

Aparati i druga oprema za gašenje požara moraju biti postavljeni na pristupačnim i vidljivim mjestima u blizini mogućeg izbijanja požara, moraju se održavati u ispravnom stanju, a putovi do njih moraju biti uvijek slobodni.

**Članak 15.**

Redoviti pregledi ispravnosti vatrogasnih aparata obavljaju se najmanje jednom u tri mjeseca, a svi uočeni nedostaci trebaju se otkloniti odmah samostalno odnosno putem ovlaštene tvrtke ili radnje.

Redovite preglede ispravnosti vatrogasnih aparata obavlja za to ovlaštena tvrtka odnosno radnja, te određena stručna osoba koju ovlasti ravnatelj.

**Članak 16.**

Jednom godišnje vrši se periodični pregled aparata, a svakih pet godina kontrolno ispitivanje kod ovlaštene tvrtke ili radnje.

**Članak 17.**

Svaku godinu potrebno je vršiti pregled i ispitivanje ispravnosti hidrantske mreže i opreme po ovlaštenoj tvrtki ili radnji.

**Članak 18.**

Za vođenje propisanih upisnika o pregledima i ispitivanjima aparata i opreme odgovoran je domar škole.

**Članak 19.**

Svaku godinu potrebno je vršiti pregled i ispitivanje ispravnosti kotlovnice po ovlaštenoj tvrtki ili radnji.

**Članak 20.**

Nepropusnost i ispravnost plinske instalacije ispituje se najmanje jednom u 5 godina, a operator u tom roku produžuje ili uskraćuje isporuku plina samo na temelju ispitnog izvještaja.

Ispitivanje plinske instalacije, po propisanom postupku od strane operatora, pored operatera, može obavljati i od njega ovlaštena pravna ili fizička osoba ili stručna služba potrošača o čemu se izdaje ispitni izvještaj.

**V. OBVEZE RAVNATELJA I DRUGIH RADNIKA ZA PROVEDBU MJERA ZAŠTITE OD POŽARA I ODGOVORNOSTI ZBOG NEPRIDRŽAVANJA PROPISANIH MJERA ZAŠTITE OD POŽARA**

**Članak 21.**

Ravnatelj ustanove odgovoran je za provođenje mjera zaštite od požara u ustanovi.

**Članak 22.**

Dužnosti ravnatelja za provođenje zaštite od požara su:

* da rad organizira na način koji u najvećoj mjeri isključuje izbijanje požara;
* da obustavi rad na radnim mjestima na kojima su ugroženi životi radnika zbog opasnosti izbijanja i širenja požara;
* da organizira upoznavanje svakog radnika prije raspoređivanja na radno mjesto s opasnostima nastajanja požara te mjerama sigurnosti kojih se radnik mora pridržavati, kao i sa odgovornostima zbog ne pridržavanja mjera zaštite od požara;
* da organizira osposobljavanje radnika za provedbu preventivnih mjera zaštite od požara, gašenja požara i spašavanja ljudi i imovine ugroženih požarom u skladu sa važećim propisima;
* da stavi van upotrebe sredstva rada s povećanim opasnostima od požara i eksplozije ako isto nije ispravno,
* da provodi osobno ili da organizira stalan nadzor nad primjenom mjera zaštite od požara preko ovlaštene tvrtke ili stručne osobe;
* da organizira obnavljanje znanja radnika za rukovanje vatrogasnim aparatima najmanje jednom u dvije godine;
* da organizira akciju gašenja požara u slučaju potrebe
* da organizira vođenje kontrole o ispravnosti vatrogasne opreme i sredstava za gašenje požara
* da organizira da se sredstva i oprema za gašenje požara pregledavaju i ispituju u rokovima, opsegu i na način predviđen Zakonom i ovim Pravilnikom u pogledu utvrđivanja da li su ispravna i da li odgovaraju svojoj namjeni;
* da zabrani upotrebu i rad otvorenim plamenom ukoliko nisu poduzete određene mjere zaštite i pripremljena sredstva za gašenje
* da organizira postavljanje potrebnih znakova zabrane, obveza i opasnosti iz zaštite od požara i kontrolu njihova postojanja na predviđenom mjestu;
* da omogući zatvaranje radnih prostorija i ulaza u dvorište ustanove poslije završetka radnog vremena
* da donese planove i programe za provođenje zaštite od požara u tekućoj godini
* da organizira nabavu vatrogasne opreme koja je predviđena za ustanovu
* da poduzima i sve druge potrebne mjere iz zaštite od požara u cilju smanjenja opasnosti od nastanka požara
* da odmah obavijesti Policijsku postaju o svakom nastanku požara

**Članak 23.**

Dužnosti radnika na provođenju zaštite od požara su:

* da pristupi teoretskoj i praktičnoj obuci i provjeri znanja iz zaštite od požara koja se provodi radi njihovog upoznavanja odnosno osposobljavanja za gašenje požara.
* da pristupi praktičnoj vježbi i da se pridržava uputa osobe koja tom vježbom rukovodi.
* da ravnatelju prijavi nedostatke na sredstvima rada, opremi sredstvima za gašenje požara ako uslijed tih nedostataka može nastupiti štetna posljedica (požar, eksplozija i sl.).
* da sredstva rada koristi tako da takvim korištenjem ne može izazvati opasnost od požara.
* da inspektoru zaštite od požara, ravnatelju i ovlaštenoj stručnoj osobi daje očitovanje u pogledu primjene zaštite od požara odnosno da im omogući obavljanje nadzora
* da čuva od uništenja i oštećenja sredstva rada i opremu za gašenje požara.
* da omogući uočljivost i pristupačnost sredstvima i opremi za gašenje požara.
* da omogući uočljivost znakova zabrane, obveza i opasnosti iz zaštite od požara.
* da pristupi početnom gašenju požara.
* da izvijesti ravnatelja o uočenom požaru ili opasnostima od požara ili eksplozija.
* da postupi po zahtjevu osobe koja rukovodi akcijom gašenja požara.
* da prilikom gašenja požara upotrebljava sredstva za gašenje požara koja odredi osoba koja rukovodi akcijom gašenja požara.
* da se strogo pridržava propisanih mjera zaštite od požara navedenih u ovom Pravilniku, kao i uputa odnosno naređenja ravnatelja koje on izdaje iz područja zaštite od požara.

**Članak 24.**

U slučaju nepridržavanja propisanih ili naređenih mjera zaštite od požara, radnik čini težu povredu radne obveze.

**VI. DUŽNOSTI RADNIKA U SLUČAJU NASTANKA POŽARA**

**Članak 25.**

Svaki radnik koji uoči neposrednu opasnost od izbijanja požara ili eksplozije, dužan je ukloniti opasnost odnosno ugasiti požar ako to može učiniti bez opasnosti za sebe ili drugu osobu. Ako to ne može učiniti sam, dužan je odmah obavijestiti ravnatelja ili ovlaštenu osobu za zaštitu od požara te je dužna obavijestiti Centar 112, najbližu vatrogasnu postrojbu ili policiju.

**Članak 26.**

Ravnatelj je dužan odmah obavijestiti Policijsku postaju o svakom nastalom požaru.

**Članak 27.**

Neposrednim gašenjem požara na licu mjesta rukovodi osoba koju odredi ravnatelj i utvrđuje mjere koje se moraju poduzeti glede upotrebe sredstava i opreme za gašenje požara, organizaciju požara, evakuaciju i spašavanje, traženje pomoći u slučaju ozlijeđenih osoba i sl.

**Članak 28.**

Ukoliko u gašenju požara sudjeluje i vatrogasna postrojba Ministarstva unutarnjih poslova ili Dobrovoljnog vatrogasnog društva, akcijom gašenja požara rukovodi voditelj vatrogasne postrojbe Ministarstva unutarnjih poslova odnosno voditelj Dobrovoljnog vatrogasnog društva do dolaska vatrogasne postrojbe Ministarstva unutarnjih poslova.

**Članak 29.**

U slučaju požara svaki radnik ustanove naročito je dužan pridržavati se svih uputa i naredbi voditelja gašenja.

**VII. PRIJELAZNE I ZAVRŠNE ODREDBE**

**Članak 30.**

Ovaj Pravilnik stupa na snagu osmog dana od dana objave na oglasnoj ploči.

Klasa: 602-03/11-01/497

Urbroj: 2137-49-11-01

Koprivnica, 07.04.2011.

Predsjednik Povjerenstva:

Mladen Antolić, dipl.ing.

Pravilnik zaštite od požara objavljen je na oglasnoj ploči dana 07.07.2011. i stupio je na snagu dana 15.04.2011.

Ravnatelj:

Zdravko Sabolek, dipl.ing.